Magdeburg frygtede en alvorlig skade, og frygten viste sig at være berettiget. Den danske verdensmester Magnus Saugstrup gennemgik tirsdag en knæoperation for den skade, han pådrog sig i pokalkvartfinalen mod Kiel, og den dystre prognose siger tre til fire måneders pause. Derfor er det usandsynligt, at Magdeburg-stjernen vender tilbage i denne sæson. Det oplyser hans klub på sin hjemmeside. Tilbage efter VM-guld Saugstrup pådrog sig knæskaden i sin første kamp siden VM-triumfen, da hans Magdeburg-mandskab vandt pokalkvartfinalen mod Kiel. Den danske stregspiller pådrog sig skaden i den forlængede spilletid. Bundesligaen slutter den 11. juni, og herefter er der Champions League Final 4 den 17. og 18. juni. På landsholdet får skaden også konsekvenser. Heldigvis ikke for betydningsfulde kampe. I samme periode skal det danske herrelandshold spille to træningskampe mod Tyskland i marts og to træningskampe mod Spanien i april. Her må landstræner Nikolaj Jacobsen således se bort fra et af sine sikreste kort.

Referat:
Magnus Saugstrups sæson er sandsynligvis slut, oplyser hans klub.